text: Populær spilsouvenir: Counter Strike-kniv koster bedstefar bøde og jagttegn
  17 december 2018 kl. 05.00
  Politiet slår hårdt ned på import af ulovlige knive. Det fik den ellers kriminelt uplettede 80-årig pensionist at mærke, da han ville købe Counter Strike-souvenir til sit barnebarn.  
  - Man skulle tro, jeg var kriminel, siger han og ryster på hovedet.
  Hans-Jørgen Kruse er pensionist. 80 år. Han har fået en bøde på 3.000 kr. og har nu fået frataget sit jagttegn, som han har haft, siden han var 22 år. 
  - Jeg ville bare hjælpe mit barnebarn, som ville have den her halskniv som en souvenir, siger pensionisten.
  Så gik det galt
  Man kunne købe halskniven på en hjemmeside via Counter Strike-spillet. Her bliver den kaldt en Karambit og fås i mange forskellige farver og design. 
  - Men de var dyre, syntes vi, så vi søgte på Nettet og fandt den samme kniv til bare 26 kr. Så jeg trykkede på "køb" - og så gik det galt.
  Det er sket for mange andre betydeligt yngre oftest mænd. De er formentlig blevet inspireret til købet af halskniven gennem spillet Counter Strike. Et voldeligt spil, hvor det ene hold er terrorister og det andet hold anti-terrorister.  
  
  52 sager om halsknive
  Syd- og Sønderjyllands Politi har en lang række sager med konfiskerede våben. Politikommissær stiller en kasse på bordet. 
  - Sådan en kasse med konfiskerede våben modtager vi hver uge. Den her gang er der 26 sager. De fleste er knive. Blandt dem halsknive, siger han.
  Alene de første fire måneder i år var tallet oppe på 96 sager. Af dem drejede 52 sig om netop halsknive. 
  - Men mange bliver bare købt som souvenirs og ikke købt som våben?
  - Ja, men de er stadig farlige og kan bruges som våben. De bliver ikke mindre farlige eller lovlige af, at være købt i udlandet som souvenirs, siger Torben Kloster.
  De mange sager får politiet til at advare alle: Lad nu være med at købe dem. Det koster en bøde - og en grim plet på straffeattesten. 
  
  Et hurtigt træk 
  Halsknive er en lille specialkniv, som sidder i en skede fastgjort i et bånd om halsen eller skulderen, så man kan trække kniven i et snuptag med én hånd.
  Ifølge knivloven er halsknive ulovlige at købe, ulovlige at bære og ulovlige at eje.Bliver en halskniv fundet i tolden og køberen afsløret, koster det dyrt.   
  
  Afsløret i tolden
  Hans-Jørgen Kruses 11-årige barnebarn spiller Counter Strike på computer og havde - som så mange andre unge - set sig varm på en halskniv.
  - Sådan en som den her, siger Hans-Jørgen Kruse og viser en kniv i hånden.
  Men den er af plastik. For den kniv, han købte, er konfiskeret, da den blev fundet i tolden.
  
  Jeg begik en fejl
  - Selv om den ikke kan bruges til ret meget andet end at spidse blyanter, og selv om vi købte den som en souvenir, så er den ulovlig, og jeg fik en bøde, siger pensionisten. 
  - Men er det ikke i orden, at du får en bøde for at købe en ulovlig kniv? 
  - Jo, det er det. Selvfølgelig. Jeg begik en fejl, og jeg har da også straks betalt bøden på de 3.000 kr. I brevet fra politiet står der, at når bøden er betalt, er sagen dermed afsluttet. 
  
  Med i bandemiljøet i Esbjerg?  
  Sådan gik det imidlertid ikke. Hans-Jørgen Kruse fik tre måneder senere et brev fra Jagttegnskontoret i Holstebro. Her var man ifølge brevet bekymret over, at den 80-årige pensionist havde jagttegn og jagtvåben.
  
  Han skulle afhænde sit haglgevær og kunne ikke få tilladelse til et jagttegn de næste fem år. 
  - Det er jo grotesk. Jeg har gået på jagt siden mine unge år. Jeg har en helt ren straffeattest. Tror de, jeg er en del af et bandemiljø her i byen og vil bruge kniven eller mit haglgevær til at slå nogen ihjel? 
  
  Lægger sag an
  Hans-Jørgen Kruse har kontaktet sin advokat for at få ændret beslutningen med den begrundelse, at der ikke er nogen sammenhold mellem købet af kniven og jagttegnet/jagtvåbnet. 
  - Våbenloven går her for langt, mener pensionisten.
  